牟賢
牟賢，字越秀，別號拙庵，浙江台州府黃巖縣人，明末官員，進士出身。
崇禎七年（1634 年），登甲戌科進士，與龔鼎孳、楊玄錫爲一榜三少年，賜歸畢姻，當時榮之。授廣州司李，俗頗譸張，刑書統於省會，滯獄者不下千人，賢疏其案牘，以慈佐明，囚無不得盡其情，旬日囹圄為空。龍門民叛，逐其長吏，賢單騎詣鐵崗三峒，為指陳其善後計，龍民歡然拜服。癸未冬，行取吏部文選主事，值闖賊陷京師，歸里不復出。惟賦詩飲酒，開圃種花，優悠三十年，足不至城府，有司欲望見顏色不可得。所著有《拙菴存草》四卷、《年譜》二卷。